CELEX: 52015PC0075
Language: mt
Date: 2015-02-26
Title: Proposta għal DEĊIŻJONI TAL-KUNSILL li tirrevoka d-Deċiżjoni 2011/492/UE dwar il-konklużjoni tal-proċedura ta' konsultazzjoni mar-Repubblika tal-Ginea Bissaw skont l-Artikolu 96 tal-Ftehim ta' Sħubija AKP-UE

|
			
		
		
		52015PC0075
		
			Proposta għal DEĊIŻJONI TAL-KUNSILL li tirrevoka d-Deċiżjoni 2011/492/UE dwar il-konklużjoni tal-proċedura ta' konsultazzjoni mar-Repubblika tal-Ginea Bissaw skont l-Artikolu 96 tal-Ftehim ta' Sħubija AKP-UE /* COM/2015/075 final - 2015/0039 (NLE) */
			
				
		
		
			
			   	MEMORANDUM TA’ SPJEGAZZJONI
Fil-31 ta’ Jannar 2011,
l-Unjoni Ewropea ddeċidiet li tibda proċedura ta' konsultazzjoni
mar-Repubblika tal-Ginea-Bissaw skont l-Artikolu 96 tal-Ftehim rivedut ta’
Cotonou[1].
Din id-deċiżjoni ttieħdet wara l-avvenimenti li seħħew
fl-1 ta’ April 2010. Dakinhar, fuq l-ordinijiet tal-Viċi
Kmandant tal-Forzi Armati, il-Ġeneral Antonio Indjai, grupp ta’ militari
ribellużi arrestaw il-Kmandant, José Zamora Induta u lill-Prim Ministru
tal-Ginea Bissaw, is-Sur Carlos Gomes Junior.
Din ir-ribelljoni u l-ħatra sussegwenti
tal-istigaturi 
ewlenin tagħha f’pożizzjonijiet għoljin fil-ġerarkija
militari ġew meqjusin bħala vjolazzjoni ċara u gravi
tal-elementi essenzjali msemmijin fl-Artikolu 9 tal-Ftehim ta’ Cotonou (b'mod
speċifiku, ir-rispett tal-prinċipji demokratiċi) u bħala
każ ta’ urġenza partikolari, skont it-tifsira tal-Artikolu 96 (2)(b).
Għaldaqstant, fit-2 ta' Frar 2011 intbagħtet ittra lill-awtoritajiet
tal-Ginea Bissaw fejn kienu mistiedna għall-konsultazzjonijiet.
Fl-ewwel konsultazzjoni li saret fi Brussell
fid-29 ta’ Marzu 2011, il-Ginea-Bissaw intrabtet li:
·                        
twettaq u tikkonkludi inkjesti u proċeduri
ġudizzjarji dwar il-qtil li sar f'Marzu u f'Ġunju 2009 u li dawn
ikunu kompletament indipendenti u li jsiru f'kundizzjonijiet ta' loġistika
u ta' sigurtà kif suppost;
·                        
timplimenta b'mod effettiv l-istrateġija ta'
riforma tas-settur tas-sigurtà approvata mill-parlament nazzjonali u l-pakkett
leġiżlattiv imħejji bl-appoġġ tal-missjoni politika
ta' sigurtà u ta' difiża komuni (PSDK) tal-UE;
·                        
twettaq tiġdid fil-ġerarkija militari
sabiex ikun żgurat li l-ħatriet f'karigi ta' kmand għoljin
jingħataw lil persuni mhux involuti f’imġiba antikostituzzjonali jew
illegali jew f’atti ta’ vjolenza, skont il-konklużjonijiet u
r-rakkomandazzjonijiet tal-pjan direzzjonali ta’ riforma tas-settur tas-sigurtà
mfassal mill-Komunità Ekonomika tal-Istati tal-Afrika tal-Punent (ECOWAS);
·                        
tapprova u tiffaċilita missjoni ta’ esperti
bħala appoġġ għar-riforma tas-settur tas-sigurtà u
l-protezzjoni tal-esponenti politiċi, li għandha ssir
bl-għajnuna tal-ECOWAS, tal-Komunità ta' Pajjiżi ta' Lingwa Portugiza
(CPLP) u/jew imsieħba oħra;
·                        
tħejji, tadotta u timplimenta b'mod effettiv
il-pjanijiet operazzjonali nazzjonali għall-implimentazzjoni tar-riforma
tas-settur tas-sigurtà u għall-ġlieda kontra t-traffikar tad-drogi;
·                        
ittejjeb il-ġestjoni amministrattiva u
finanzjarja tal-impjegati ċivili u militari kif ukoll il-miżuri
għall-ġlieda kontra l-ħasil tal-flus.
Permezz tad-Deċiżjoni
tal-Kunsill 2011/492/UE tat-18 ta' Lulju 2011, l-Unjoni
Ewropea ddeċidiet li taddotta miżuri xierqa sabiex tassigura li dawn
l-impenji jkunu onorati, inkluża skema ta' impenji reċiproċi li
jwasslu għall-issoktar gradwali tal-kooperazzjoni mal-UE.
Fit-12 ta’ April 2012, wara l-ewwel fażi
tal-elezzjonijiet presidenzjali li saru wara l-mewt f’Jannar tal-President
Malam Bacai Sanhé, membri tal-forzi armati wettqu kolp ta’ stat li fih
l-aġent President u l-Prim Ministru kienu arrestati.
Minħabba n-nuqqas ta’ progress dwar
l-implimentazzjoni tal-impenji stipulati fid-Deċiżjoni tal-Kunsill
2011/492/UE, il-miżuri xierqa ġew estiżi sad-19 ta’ Lulju 2013
bid-Deċiżjoni tal-Kunsill 2012/387/UE tas-16 ta’ Lulju 2012 u
sussegwentement sad-19 ta’ Lulju 2014 bid-Deċiżjoni tal-Kunsill
2013/385/UE tal-15 ta’ Lulju 2013.
Fit-13 ta’ April u fit-18 ta’ Mejju 2014 saru
elezzjonijiet presidenzjali u leġiżlattivi, li ġew meqjusin
mill-osservaturi internazzjonali kollha, fosthom il-Missjoni ta’ Osservazzjoni
Elettorali tal-UE, bħala liberi u kredibbli. Id-Deċiżjoni
tal-Kunsill 2014/467/UE tal-14 ta’ Lulju mbagħad estendiet il-validità
tad-Deċiżjoni 2011/492/UE, iżda ssospendiet l-applikazzjoni
tal-miżuri xierqa li fiha. Dan sabiex l-UE tkun tista' taħdem
mal-awtoritajiet eletti b’mod demokratiku u tipprovdilhom appoġġ
dirett fl-isforzi tagħhom sabiex jikkonsolidaw l-istituzzjonijiet
demokratiċi, jirrikonċiljaw is-soċjetà u jippromwovu
l-iżvilupp soċjoekonomiku fil-Ginea Bissaw.
Bħala parti mill-proċess ta’
reviżjoni kull sitt xhur tal-miżuri xierqa skont l-Artikolu 96
kif stipulati fid-Deċiżjoni tal-Kunsill 2011/492/UE saret missjoni
konġunta ta' monitoraġġ mis-Servizz Ewropew għall-Azzjoni
Esterna u s-servizzi tal-Kummissjoni mit-13 sal-15 ta’ Jannar 2015 sabiex ikun
evalwat sa liema punt l-elementi essenzjali (il-prinċipji demokratiċi,
l-istat tad-dritt, id-drittijiet tal-bniedem, il-governanza tajba) stipulati
fl-Artikolu 9 tal-Ftehim ta’ Cotonou kienu qed jiġu rispettati u biex
jitkejjel il-progress li għamlet il-Ginea Bissaw fl-implimentazzjoni
tal-impenji tagħha bil-ħsieb li jitneħħew il-miżuri
skont l-Artikolu 96.
Fuq il-bażi tar-riżultati
tal-missjoni konġunta ta' monitoraġġ u tar-rakkomandazzjonijiet
tal-Kapijiet tal-Missjoni tal-UE fil-Ginea Bissaw residenti u dawk mhux
residenti u b’kont meħud ta’ elezzjonijiet kredibbli, ir-ritorn tal-ordni
kostituzzjonali, it-twaqqif ta’ gvern inklużiv impenjat li jimplimenta
r-riforma meħtieġa għall-iżvilupp u l-istabbiltà
tal-pajjiż u l-progress inkoraġġanti li sar fl-implimentazzjoni
tal-impenji tal-Artikolu 96 jidher politikament xieraq li
jitneħħew il-miżuri xierqa tal-Artikolu 96 stabbiliti
fid-Deċiżjoni tal-Kunsill 2011/492/UE.
L-issoktar sħiħ tal-kooperazzjoni
tal-UE mal-Ginea Bissaw se jibgħat messaġġ politiku qawwi
b’appoġġ lill-awtoritajiet li għadhom kif ġew eletti u ser
jippermetti lill-UE timpenja ruħha bis-sħiħ fl-appoġġ
tal-programm ta’ riforma u l-aġenda tal-iżvilupp tal-pajjiż u
jikkontribwixxi għall-isforzi li jinsabu għaddejjin tal-komunità
internazzjonali sabiex ikun hemm ritorn tal-ordni kostituzzjonali u jitnaqqas
ir-riskju li l-istituzzjonijiet demokratiċi tal-Ginea Bissaw jkomplu
jiddgħajfu aktar.
Konklużjoni
Fid-dawl ta’ dan kollu, il-Kunsill qed
jintalab jadotta l-abbozz ta’ proposta mehmuż għal
Deċiżjoni tal-Kunsill li tirrevoka d-Deċiżjoni 2011/492/UE
dwar il-konklużjoni tal-proċedura ta’ konsultazzjoni mar-Repubblika
tal-Ginea Bissaw skont l-Artikolu 96 tal-Ftehim ta’ Cotonou.
2015/0039 (NLE)
Proposta għal
DEĊIŻJONI TAL-KUNSILL
li tirrevoka
d-Deċiżjoni 2011/492/UE dwar il-konklużjoni
tal-proċedura ta' konsultazzjoni mar-Repubblika tal-Ginea Bissaw skont
l-Artikolu 96 tal-Ftehim ta' Sħubija AKP-UE
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra l-Ftehim ta' Sħubija
bejn il-membri tal-Grupp ta' Stati tal-Afrika, tal-Karibew u tal-Paċifiku
("AKP"), min-naħa l-waħda, u l-Komunità Ewropea u l-Istati
Membri tagħha, min-naħa l-oħra, iffirmat f'Cotonou
fit-23 ta' Ġunju 2000[2]
(il-“Ftehim ta' Sħubija AKP-KE”), kif emendat[3] u b'mod partikolari
l-Artikolu 96 tiegħu,
Wara li kkunsidra l-ftehim intern bejn
ir-rappreżentanti tal-gvernijiet tal-Istati Membri li ltaqgħu
fil-Kunsill dwar il-miżuri li għandhom jittieħdu u
l-proċeduri li għandhom ikunu segwiti għall-implimentazzjoni
tal-Ftehim ta' Sħubija AKP-UE[4],
u b'mod partikolari l-Artikolu 3 tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Bid-Deċiżjoni
tal-Kunsill 2011/492/UE[5],
il-konsultazzjonijiet mar-Repubblika tal-Ginea Bissaw skont l-Artikolu 96
tal-Ftehim ta’ Sħubija AKP-UE ngħalqu u ttieħdu miżuri
xierqa, kif speċifikat fl-Anness ma’ dik id-Deċiżjoni.
(2)       Dawn il-miżuri ġew
estiżi sad-19 ta’ Lulju 2013 permezz tad-Deċiżjoni tal-Kunsill
2012/387/UE[6]
u sussegwentement sad-19 ta’ Lulju 2014 permezz tad-Deċiżjoni
tal-Kunsill 2013/385/UE[7].
Id-Deċiżjoni tal-Kunsill 2014/467/UE[8]
estendiet il-validità tad-Deċiżjoni tal-Kunsill 2011/492/UE b’sena,
sad-19 ta’ Lulju 2015, iżda ssospendiet l-applikazzjoni tal-miżuri
xierqa tagħha.
(3)       Fit-13 ta’ April u fit-18 ta’
Mejju 2014, fil-Ginea Bissaw kien hemm elezzjonijiet leġiżlattivi u
presidenzjali paċifiċi, liberi u kredibbli u ritorn għall-ordni
kostituzzjonali fil-pajjiż.
(4)       Ġie stabbilit gvern
inklussiv u impenjat li jimplimenta r-riformi meħtieġa
għall-iżvilupp u l-istabbiltà fil-pajjiż u sar progress
inkoraġġanti dwar l-implimentazzjoni tal-impenji tal-Artikolu 96
stipulati fid-Deċiżjoni tal-Kunsill 2011/492/UE.
(5)       Il-Ginea Bissaw tibqa’
fraġli u l-awtoritajiet eletti demokratikament jeħtieġu
l-appoġġ ta’ msieħba internazzjonali sabiex isegwu
l-implimentazzjoni tal-programm ta’ riforma u tal-aġenda tal-iżvilupp
tal-pajjiż.
(6)       Sabiex jingħata
appoġġ, flimkien ma’ msieħba internazzjonali oħrajn,
għall-isforzi kontinwi tal-awtoritajiet nazzjonali biex jistabbilizzaw u
jikkonsolidaw l-istituzzjonijiet demokratiċi u jippromwovu l-iżvilupp
soċjoekonomiku tal-Ginea Bissaw, id-Deċiżjoni tal-Kunsill
2011/492/UE għandha tiġi rrevokata,
ADOTTA DIN ID-DEĊIŻJONI: 
Artikolu 1
Id-Deċiżjoni tal-Kunsill 2011/492/UE
hija rrevokata.
Artikolu 2
L-ittra fl-Anness ta' din
id-Deċiżjoni għandha tintbagħat lill-awtoritajiet tal-Ginea
Bissaw.
Artikolu 3
Din id-Deċiżjoni għandha
tidħol fis-seħħ fid-data tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 287, 4.11.2010, p. 3
[2]               ĠU L 317, 15.12.2000, p. 3
[3]               ĠU L 287, 4.11.2010, p. 3
[4]               ĠU L 317, 15.12.2000, p. 376, emendat
mill-ĠU L 247, 9.9.2006, p. 48
[5]               Id-Deċiżjoni tal-Kunsill 2011/492/UE tat-18
ta' Lulju 2011 dwar il-konklużjoni tal-proċedura ta' konsultazzjoni
mar-Repubblika tal-Ginea Bissaw skont l-Artikolu 96 tal-Ftehim ta' Sħubija
AKP-UE (ĠU L 203, 6.8.2011, p. 2)
[6]               Id-Deċiżjoni tal-Kunsill 2012/387/UE tas-16
ta' Lulju 2012 li testendi l-perjodu ta' applikazzjoni tal-miżuri xierqa
fid-Deċiżjoni 2011/492/UE (ĠU L 187, 17.7.2012, p. 1-2)
[7]               Id-Deċiżjoni tal-Kunsill 2013/385/UE tal-15
ta' Lulju 2013 li testendi l-perjodu ta' applikazzjoni tal-miżuri xierqa
fid-Deċiżjoni 2011/492/UE (ĠU L 194, 17.7.2013, p. 6)
[8]               Id-Deċiżjoni tal-Kunsill 2014/467/UE tal-14
ta' Lulju 2014 li ttawwal il-validità tad-Deċiżjoni 2011/492/UE u li
tissospendi l-applikazzjoni tal-miżuri xierqa tagħha (ĠU L 212,
18.7.2014, p. 12-14)
ANNESS 

L-Eċċellenza Tiegħu l-President
tar-Repubblika tal-Ginea Bissaw,
L-Eċċellenza Tiegħu l-Prim
Ministru tar-Repubblika tal-Ginea Bissaw, 
Sinjuri,
L-Unjoni Ewropea (UE) tinsab inkoraġġita ħafna
bil-kisbiet tal-Ginea Bissaw matul is-sena li għaddiet. Bl-elezzjonijiet
ġenerali paċifiċi u kredibbli li saru f'April u f'Mejju 2014,
il-pajjiż qaleb il-folja u stabilixxa awtoritajiet eletti b'mod
demokratiku, fosthom gvern inklussiv li nemmnu li huwa impenjat li jibni
mill-ġdid il-pajjiż, isaħħaħ l-istituzzjonijiet
demokratiċi tiegħu u jimxi fit-triq li twassal għal stabbiltà
soċjopolitika u żvilupp ekonomiku.
Fid-dawl tar-ritorn mill-ġdid tal-ordni kostituzzjonali u
l-progress li sar dwar l-impenji tal-Ginea Bissaw skont l-Artikolu 96
tal-Ftehim ta’ Cotonou, kif ukoll l-impenji li ttieħdu min-naħa
tagħkom biex issegwu l-implimentazzjoni tagħhom permezz tat-twettiq
tar-riformi meħtieġa u billi tieħdu l-azzjoni xierqa, bi
pjaċir ngħarrfukom li l-miżuri li mill-2011 irrestrinġew
l-ambitu tal-kooperazzjoni għall-iżvilupp bejn l-UE u l-Ginea Bissaw
ġew revokati. Għalhekk qed nerġgħu nibdew b'mod
sħiħ il-kooperazzjoni tagħna mal-pajjiż tagħkom.
Billi l-Ginea Bissaw għadha qed tiffaċċja bosta sfidi
politiċi u soċjoekonomiċi, nixtiequ nħeġġukom
tibqgħu magħqudin u tkompli bl-isforzi tagħkom biex
issaħħu l-istituzzjonijiet demokratiċi, twettqu riforma
ġenwina tas-settur tas-sigurtà, issaħħu l-istat tad-dritt,
tiġġieldu kontra l-korruzzjoni, l-impunità u t-traffikar tad-droga u
biex tippromwovu l-iżvilupp sostenibbli. L-UE tibqa' viċin
tagħkom u tappoġġja l-isforzi kollha li jsiru f’din id-direzzjoni.
Tabilħaqq, it-tneħħija tal-miżuri adegwati skont
l-Artikolu 96 tal-Ftehim ta’ Cotonou tippermettilna li ngħinukom
fl-organizzazzjoni tar-Round Table dwar il-Ginea Bissaw fil-25 ta’ Marzu 2015
fi Brussell u li nikkontribwixxu b’mod sħiħ għas-suċċess
tagħha.
Barra minn hekk, ser inkomplu bil-fażi ta' konsultazzjoni u
tħejjija tal-11-il Fond Ewropew għall-Iżvilupp flimkien
mal-gvern tagħkom, bil-ħsieb li niffirmaw mill-aktar fis possibbli
l-Programm Nazzjonali Indikattiv li se jappoġġjakom fl-implimentazzjoni
tal-programm ta’ riforma ambizzjuż tagħkom.
Fl-aħħarnett, nistennew b’ħerqa mhux biss l-involviment
mill-ġdid u sħiħ mal-Ginea Bissaw permezz tal-iżvilupp,
iżda wkoll it-tisħiħ tad-djalogu politiku tagħna skont
l-Artikolu 8 tal-Ftehim ta’ Cotonou.
Dejjem tagħkom,
   Għall-Kunsill || Għall-Kummissjoni 
 F. MOGHERINI Rappreżentant Għoli || N. MIMICA Kummissarju